Shtëpia e Bardhë hedh poshtë planin e dy senatorëve për Irakun
Senatorët republikanë Riçard Lugar dhe Xhon Uorner kërkojnë që Presidenti të paraqesë një projektplan të ri për Irakun
Ata janë dy udhëheqës të Senatit për çështjet e sigurisë kombëtare. Senatori Xhon Uorner i Virxhinias është kryetari republikan i Komisionit të Forcave të Armatosura. Senatori Riçard Lugar i Indianës është zyrtar i lartë republikan në Komisionin për Marrëdhënie me Jashtë. Ata kanë propozuar ligje, të cilat i japin kohë administratës deri në mesin e tetorit, për ta rishikuar politikën dhe të dalin me një plan, i cili do të kufizonte misionin e trupave amerikane në Irak, në ndihmesën për stërvitje ushtarake, për mbrojtjen e kufijve, si dhe të pasurive të Shteteve të Bashkuara, si luftë kundër terrorizmit. Ata thonë se tani, kur kanë kaluar më tepër se 4 vjet nga dëbimi i Sadam Huseinit, është koha që Kongresi ta riautorizojë edhe një herë luftën, duke patur parasysh se natyra e luftimeve atje ka ndryshuar. Por Këshilltari i Shtëpisë së Bardhë për Çështjet e Sigurisë, Stivën Hadli, tha mbrëmë në një intervistë për televizionin Fox se propozimi Warner-Lugar nuk është i nevojshëm, duke shtuar se një proces i rregullt për rishikimin e strategjisë së Presidentit për Irakun, tashmë ka filluar. Zoti Hadli tha se ky proces do të fillojë në muajin shtator. tha zoti Hadli. Pak më vonë, në një intervistë për rrjetin televiziv ABC, senatori Uorner përmendi vlerësimet shpeshherë kundërthënëse të kohëve të fundit të administratës, për përparimin e bërë në Irak dhe shprehu dyshimin, në se trupat shtesë të dërguara nga Presidenti Bush, do t’i përshtateshin vullnetit politik në Bagdad. Propozimi Uorner-Lugar, po ashtu është pritur me rezerva edhe nga demokratët në Senat, të cilët kërkojnë një afat të caktuar për tërheqjen e trupave amerikane nga Iraku. Mes tyre është senatori Xhim Ueb i Virginias. Ai tha në një intervistë për rrjetin televiziv NBC, se politika e Presidentit ka dështuar: Të shtunën, kryeministri irakian Nuri Al Maliki u tha gazetarëve, se forcat irakiane janë të gatshme për të ruajtur gjendjen e sigurisë në vend, kurdo që të largohen trupat amerikane. Por dje, Ministri i Jashtëm irakian, Hoshiar Zebari tha në një intervistë se kryeministri nuk po kërkonte tërheqjen e menjëhershme të trupave amerikane prej andej. Ministri i Jashtëm irakian i bëri këto komente në një intervistë që dha mbrëmë në rrjetin televiziv CNN.//lk